धीरज बिना बताए रजुला को छोड़कर चला गया, लेकिन जब लौटा तो उसे खो चुका था
मन हुआ उसके सामने जाकर खड़ा हो जाऊं और गालों को चूम कर सबके सामने उसका हाथ पकड़ वहां से ले जाऊं। लेकिन आंखें मूंदे, ध्यान लगाए बैठी रजुला के पास जाने तक की हिम्मत नहीं हुई।
बरगद के पेड़ के नीचे गेरुए रंग का चोगा धारण किए बैठी उस स्त्री को देखते ही मैं पहचान गया था। वह चाहे किसी भी रूप में हो, किसी भी वेशभूषा में हो, भीड़ में भी मैं उसे पहचानने की भूल नहीं कर सकता। उसका व्यक्तित्व और पहनावा बेशक पूरी तरह से बदला हुआ था, लेकिन वह स्त्री मेरी रजुला ही थी।
मैंने तो उसके मन को महसूस किया था, मैंने तो उसके मन को जाना था, मैंने तो उसके दिल के पढ़ा था और इस वक्त भी मैं विश्वास से कह सकता था कि तपस्विनी का रूप धारण किए ध्यानावस्था में बैठी वह मेरी रजुला ही है। मेरी रजुला जो मुझे बेहद चाहती थी, जिसे मैंने दिल की गहराइयों से प्यार किया था। जिसे न जाने मैं कब से ढूंढ रहा हूं। वह आज इस रूप में मुझे दिखेगी, कभी सोचा न था। मैं ही क्या जो भी उसे जानता है, वह उसे ऐसे साधारण रूप में देखने की कल्पना तक नहीं कर सकता है।
हमेशा वेस्टर्न ड्रेस और छोटे खुले बालों में रहने वाली, नाखूनों पर नेलपॉलिश लगाना कभी न भूलने वाली और सजने-सवरने में घंटों बिता देने वाली रजुला को देख चौंक गया था मैं बुरी तरह। उसके माथे पर चंदन का टीका लगा था, जिससे उसका तेज से दिपदिपाता चेहरा और उज्ज्वल लग रहा था। केश घने थे और जूड़ा बन उसके सिर पर किसी उन्नत शिखर की तरह टंगा था। उसके सामने बिछे कालीन पर बहुत सारी स्त्रियां बैठी थीं। सब ने सफेद सूती साड़ी पहनी हुई थी और पल्लू से उनके सिर ढके हुए थे।
सजे-संवरे बिना भी बहुत सुंदर लग रही थी। हालांकि नाखूनों पर न नेलपॉलिश थी, न होंठों पर लिपस्टिक और न ही आंखों में काजल की लकीर। मेरा मन हुआ उसके सामने जाकर खड़ा हो जाऊं और उसके लालिमा युक्त गालों को चूम कर सबके सामने उसका हाथ पकड़ वहां से ले जाऊं। लेकिन आंख मूंदे, ध्यान लगाए बैठी रजुला के पास जाने तक की हिम्मत नहीं हुई। कहीं मेरे जाने से वह जिस गरिमामयी सिंहासन पर विराजी, असंख्य स्त्रियों को अपने मन पर काबू करने का जो पाठ पढ़ा रही है, उससे वह लड़खड़ाकर नीचे न गिर जाए।
शायद पुरुषों का प्रवेश वर्जित था वहां, क्योंकि कोई भी पुरुष मुझे उसके आसपास या कालीन पर बैठा दिखाई नहीं दिया। इसलिए मैं दूर जाकर खड़ा हो गया एक घने पेड़ के पीछे। मैं नहीं चाहता था कि मुझे देख रजुला अशांत हो जाए।
मेरा इस ओर आने का कोई इरादा नहीं था। मैं तो प्रकृति को अपने कैमरे में कैद करने के लिए कौसानी आया था। उगते और डूबते सूरज का नजारा यहां अकल्पनीय होता है। हर क्षण सूरज अपना रंग बदलता है और किसी तिलिस्म की तरह धीरे-धीरे मंत्रमुग्ध करता हुआ क्षितिज पर अपनी लालिमा व चमक बिखेर देता है।
फोटो खींचने के बाद पेड़ों पर लटकी कोमल पत्तियों को अपने कैमरे में कैद कर ही रहा था कि एक पक्षी ने ध्यान आकर्षित किया। पता नहीं कैसी तो टीहू-टीहू की आवाज निकाल रहा था। गर्दन पर नीले रंग की पट्टी थी और पूरा शरीर सुनहरा था। वह उड़ा तो मैं उसके पीछे-पीछे चलता हुआ यहां तक पहुंच गया।
कुटिया जैसे आश्रम की हरियाली के विस्तार में रजुला ध्यान लगाए बैठी थी। अब लग रहा है जैसे वह पक्षी जानबूझकर ही ले आया था मुझे यहां। वरना कभी ढूंढ पाता मैं रजुला को। सोच भी नहीं सकता था कि वह इतने वर्षों बाद, यहां आश्रम में एक तपस्विनी के रूप में मिलेगी। सोच भी नहीं सकता था कि तारों की चमक को मुट्ठी में कैद कर, हथेलियों में फूलों को भर जिंदगी को जीने वाली रजुला जो बस ओस में भीगी पंखुड़ियों की तरह हंसना जानती थी, इस तरह खामोशी ओढ़े मिलेगी।
रजुला बिंदास थी एकदम। कहती, “ख्वाब देखो और उन्हें पूरा करो। फिर देखो जिंदगी कितनी खूबसूरत लगेगी। हमेशा गंभीर बने रहते हो। ठीक है, संभल कर चलना चाहिए। पर इसी तरह हर कदम धीरे-धीरे रखोगे तो हो चुके ख्वाब पूरे धीरज।”
“तुम कलकल बहती नदी हो तो मुझे तो समुद्र की तरह धीर-गंभीर बनना होगा न? वरना रोक नहीं पाऊंगा तुम्हारी धारा।”
मेरी बात सुनकर रजुला नटखट बच्ची की तरह कहती, “कैच मी इफ यू कैन!”
नहीं रोक पाया था उसे। क्यों चली गईं तुम? कहां चली गई थीं? जैसे खो गई हो कहीं। मुझसे आकर पूछती तो कि मैं क्यों नहीं मिला तुमसे। मुझसे नाराज होतीं, मुझसे झगड़ा करतीं, मुझे बुरा-भला कहतीं, पर तुम तो बस चली गईं। क्यों?
तुम्हें अपने जवाब मुझसे मांगने चाहिए थे रजुला। लेकिन मैं बिना जवाब लिए नहीं जाऊंगा यहां से।
शंख बजने की आवाज आई। आश्रम के अंदर से आ रही थी। रजुला ने आंखें खोलीं और उसके साथ ही बाकी स्त्रियों ने भी। वे खड़ी हो गईं और आश्रम के भीतर चल दीं।
रजुला अभी भी अपने आसन पर बैठी थी। दो स्त्रियां जिन्होंने भी गेरुए रंग का चोगा पहना हुआ था, ने उससे कुछ कहा और फिर बगीचे से फूल तोड़ने लगीं।
रजुला उठी। नहीं रुक सकता मैं और। वह आश्रम के भीतर चली गई तो हो सकता है उससे मिलना मुमकिन न हो। मैं धीरे-धीरे कदम रखता उसके सामने जा खड़ा हुआ।
“कैसी हो? तुम इस वीराने में मिलोगी, सोचा न था।”
हाथ में पकड़ी रुद्राक्ष की माला उसके हाथ से छूटकर नीचे जा गिरी। “इस परिसर में पुरुषों का प्रवेश वर्जित है। तुरंत चले जाओ। वर्षों लग गए हैं खुद को जलाकर तपाने में, मेरी मुश्किलें मत बढ़ाना।”
“चला जाऊंगा। बस बता दो मेरी प्रतीक्षा क्यों नहीं की? क्या जरूरत थी तुम्हें तपस्विनी बनने की? तुम तो तितली की तरह आकाश में उड़ना पसंद करती थीं, फिर खुद को यहां क्यों कैद कर लिया?”
“प्रतीक्षा मैंने नहीं की?” उसकी आंखें लाल हो गईं। “लौटे तुम नहीं थे। किसी को नहीं पता था कि तुम कहां हो, यहां तक कि तुम्हारे घरवालों को भी नहीं। मैं वहीं रुक जाती तो मुझे किसी और के साथ बांध दिया जाता और मैं तुम्हारे सिवाय किसी और से प्रेम नहीं कर सकती थी। कर ही नहीं पाती। बस निकल आई थी अपनी सौतेली मां और पराए हो गए पिता की ओछी मानसिकता के घेरे को तोड़। सह रही तो इसलिए कि भरोसा था कि तुम साथ हो, पर… खैर लौट जाओ। संध्या आरती का समय हो रहा है।”
“मैं जानता हूं गलती मेरी है, पर नियति के आगे विवश था। लौटता तो तब न जब खुद को पहचानता। तुम्हें कह कर गया था कि काम से कोलकाता जा रहा हूं। वहां जिस टैक्सी में बैठा, उसका एक्सीडेंट हो गया। किसी ने तब मेरा पर्स और बाकी सामान चुरा लिया। मेरी की पहचान नहीं कर पाया। मेरे दिमाग में गहरी चोट लगी थी। एक चैरीटेबल अस्पताल में मेरा इलाज होने लगा। मुझे कुछ याद नहीं था। जब सुधबुध लौटी और वापस आया तो तुम जा चुकी थीं। कहां नहीं ढूंढा तुम्हें। तुम पर ये गेरुए वस्त्र नहीं सजते रजुला। चलो, वापस चलो मेरे साथ।”
“अब संभव नहीं है धीरज। बहुत तप किया है तुम्हें भुलाने के लिए। अपनी इच्छाओं को मारना आसान नहीं होता, दिन-रात अग्नि में आहुतियां देनी पड़ती हैं, लकड़ी के उठते धुंए के साथ राख होना पड़ता है। तुमसे प्यार करने की सजा तो भुगतनी ही थी। पर अब मैं इस आश्रम की मुख्य संचालिका हूं। मेरे कुछ दायित्व हैं।” वह तपस्विनी चली गई थी।
मैं शिथिल कदमों से वापस लौट रहा था। कैसे कहता रजुला को कि सजा तो मैंने भी तुम्हारे इंतजार में भोगी है। मुझ पर विश्वास न करने की सजा, तुम्हें अपने प्यार का यकीन दिलाने की सजा। तप तो मैंने भी किया तुम्हारे लिए। अब उम्र भर सहता रहूंगा यह सजा…उम्र भर करता रहूंगा यह तप, जब तक तुम लौट नहीं आतीं।
- सुमन बाजपेयी 
E-इश्क के लिए अपनी कहानी इस आईडी पर भेजें: db।women@dbcorp।in
सब्जेक्ट लाइन में E-इश्क लिखना न भूलें
कृपया अप्रकाशित रचनाएं ही भेजें